1 มีนาคมนี้โอนเงินให้เกษตรกร ชดเชยส่วนต่างประกันรายได้ข้าว งวดที่ 20
นายอุดม ศรีสมทรง รองอธิบดีกรมการค้าภายใน เปิดเผยว่า คณะอนุกรรมการกำกับดูแลและกำหนดเกณฑ์กลางอ้างอิงโครงการประกันรายได้เกษตรกรผู้ปลูกข้าว ได้พิจารณาราคาเกณฑ์กลางอ้างอิงและการชดเชยส่วนต่างราคาตามโครงการประกันรายได้เกษตรกรผู้ปลูกข้าว ปี 2565/66 งวดที่ 20 สำหรับเกษตรกรที่แจ้งวันคาดว่าจะเก็บเกี่ยวระหว่างวันที่ 18–24 กุมภาพันธ์ 2566 โดยข้าวเปลือกหอมมะลินอกพื้นที่ เกษตรกรจะได้รับชดเชยส่วนต่างตันละ 364.31 บาท สูงสุดครัวเรือนละ 5,828.96 บาท และข้าวเปลือกเจ้า ชดเชยส่วนต่างตันละ 98.99 บาท สูงสุดครัวเรือนละ 2,969.70 บาท สำหรับข้าวเปลือกปทุมธานี และข้าวเปลือกเหนียว ไม่ต้องชดเชยส่วนต่างในงวดนี้ เนื่องจากราคาเกณฑ์กลางอ้างอิงสูงกว่าราคาประกันรายได้ ส่วนข้าวเปลือกหอมมะลิ สิ้นสุดฤดูเก็บเกี่ยวแล้ว ทั้งนี้ ธนาคารเพื่อการเกษตรและสหกรณ์การเกษตร (ธ.ก.ส.) จะจ่ายเงินให้เกษตรกรในวันที่ 1 มีนาคมนี้ ต่อไปสำหรับในงวดที่ 1 - 19 ที่ผ่านมา มีเกษตรกรได้รับเงินส่วนต่างประกันรายได้แล้วจำนวน 2.601 ล้านครัวเรือน จำนวนกว่า 7,850 ล้านบาท ขณะที่การช่วยเหลือไร่ละพันบาท เกษตรกรได้รับเงินแล้วกว่า 4.627 ล้านครัวเรือน จำนวนกว่า 53,917 ล้านบาท สำหรับเกษตรกรที่ได้รับสิทธิ์ แต่ยังไม่ได้รับเงิน ขอให้ ติดต่อ ธ.ก.ส. สาขาใกล้บ้าน เพื่อให้ ธ.ก.ส. ตรวจสอบต่อไป